Fid-Dell tal-Pellikan huwa t-tieni rumanz miktub minn Salv Sammut. It-tmiem tal-kitba tiegħu ntemmet fil-5 ta' Novembru tas-sena 1982, jiġifieri fil-5 ta' Novembru ta' din is-sena jagħlaq 33 sena mwarrab fid-dlam ... dejjem jistenna bis-sabar li jiġi mitbugħ wara r-rumanzi l-oħra li nkitbu warajh u ħarġu fil-beraħ għall-qarrejja. Għalkemm għaddew dawn is-snin kollha minn fuqu, il-ġrajja fil-kuntest tal-karattri tagħha għadha reali u relevanti għal dan iż-żmien għax il-bniedem jibqa' bniedem irrispettivament mill-kariga jew pożizzjoni li jkollu. Il-karattru ewlieni tar-rumanz huwa saċerdot Karkariż, konvint minn twemminu, mimli bil-konvinzjoni ġenwina li hu kien sod u ma jaqax għat-tentazzjonijiet tad-dinja. Kien jikkritika bl-aħrax il-ħażin u l-ipokresija ta' madwaru minkejja li dejjem ried jgħix fil-kwiet. B'riħtu, kien ġabar iż-żgħażagħ fi klabb għalihom biex ibegħedhom mit-tiġrib. B'danakollu, bħala bniedem, kien dgħajjef fejn jidħlu mumenti ta' kriżi u aktar kien ħsiebu u jagħti kas ta' x'se jgħidu n-nies fuqu u kif se tiġi mittiefsa l-istima tiegħu ta' saċerdot rispettat milli fil-fatt kif kien se jidher mal-Ħallieq tiegħu. Dan joħroġ ċar fil-konfront li kellu m'oħtu, tfajla żnella, fuq tagħha li ħarġet tqila meta kienet għadha xebba. Magħha kien malajr għamilha ta' mħallef aktar milli kien iċ-Ċirinew tagħha u taha spalla meta l-iżjed li kienet tinħtieġu. Tfajla, bla mistenni tidħol f'ħajtu u tgerfixlu l-ekwilibriju u t-trankwillità li kien qed jgħix komdu fihom. Iżda hu, għalkemm urieha kemm-il darba li ma kienx maqtugħ għal dik il-ħajja, xorta waħda ma kienx b'saħħtu biżżejjed li jżomm sod u ttarraf u ġġarrab. S'hawnhekk, ma hemm xejn straordinarju f'dil-ġrajja li min jaf kemm ġrat u għad tiġri bħalha. Imma, din is-sitwazzjoni għandha messaġġ sinifikattiv qawwi li dam biex ġie mifhum mis-saċerdot li tul il-ġrajja kollha ma setax jifhem għaliex kienu qegħdin iseħħulu dawk it-tribulazzjonijiet kollha sakemm darba, f'mument kritiku, irrealizza kemm kien bniedem beżżiegħ, egoist u kemm dineb kontra s-sema u kontra l-bniedem. Fl-aħħar, jagħraf għaliex il-pretensjonijiet li kellu ġġarrfu kollha quddiemu. Nidem u sab lill-Ħallieq u s-serħan tal-qalb fil-ftuħ tal-Imtaħleb u mal-kliem djalettiku iżda mimli għerf ħiereġ minn fomm gabillott bla tagħlim akkademiku ġewwa għorfa sempliċi f'nofs is-sbuħija rurali tal-Imtaħleb. Fid-Dell tal-Pellikan huwa rumanz minsuġ bi kliem mirqum ħafna b'Malti sabiħ miżmum kemm jista' jkun possibbli fis-sbuħija naturali tiegħu u b'deskrizzjonijiet ta' sitwazzjonijiet aċċidentali kif ukoll oħrajn pastorali fejn il-qarrej huwa u jaqra jħossu qed jittieħed lejn lehma poetika. Donnu li l-għan tar-rumanz huwa li juri kif il-bniedem, wara kollox, jibqa' ħlejqa umana, dgħajfa, li taqa' u tqum, li ġġarrab u tiġġarrab, li tidneb u tindem, li l-konvinzjonijiet jitfarrku kollha f'sitwazzjonijiet ta' prova fejn dlonk tisfaxxa l-prużunzjoni li l-bniedem kellu u emmen li dejjem hu sod f'kull ċirkustanza. Iżda, imbagħad, ikun matur biżżejjed biex jara x-xejn tiegħu u jerġa' lura lejn dak li huwa sublimi u li dejjem emmen fih bis-sħiħ ... issa li ħassu mneżża' minn kull pretensjoni u jinsab imkennen f'mistrieħ mistiku ta' dak kollu li hu naturali. Għal kompetizzjoni marbuta ma' dan il-ktieb, ara paġna 25 tal-gazzetta KullĦadd tal-lum 6 ta' Novembru